รัฐบาลไทย-ข่าวทำเนียบรัฐบาล-รอง นรม. พล.อ.อ.ประจินฯ เป็นประธานการประชุมคณะกรรมการขับเคลื่อนการบูรณาการฐานข้อมูลกลางภาครัฐ ครั้งที่ 1/2560
วันอังคารที่ 3 ตุลาคม 2560
รอง นรม. พล.อ.อ.ประจินฯ เป็นประธานการประชุมคณะกรรมการขับเคลื่อนการบูรณาการฐานข้อมูลกลางภาครัฐ ครั้งที่ 1/2560
ที่ประชุมเห็นชอบในเรื่องขับเคลื่อนการดําเนินงานจัดการข้อมูลขนาดใหญ่ (Big Data) และศูนย์บริการร่วม ณ จุดเดียว (One Stop Service) เพื่อให้มีประสิทธิภาพและเกิดผลเป็นรูปธรรมมากยิ่งขึ้นรวมทั้งให้ดําเนินการจัดตั้งศูนย์ข้อมูลภาครัฐ (Government Data Center)
วันนี้ (3 ตุลาคม 2560) เวลา 13.30 น. ณ ห้องประชุม 301 ชั้น 3 ตึกบัญชาการ 1 ทําเนียบรัฐบาล พลอากาศเอกประจิน จั่นตอง รองนายกรัฐมนตรี เป็นประธานการประชุมคณะกรรมการขับเคลื่อนการบูรณาการฐานข้อมูลกลางภาครัฐ ครั้งที่ 1/2560 ซึ่งสรุปสาระสําคัญ ดังนี้
ที่ประชุมได้พิจารณาและมีมติเห็นชอบแนวทางการดําเนินงานตามข้อสั่งการนายกรัฐมนตรีในการขับเคลื่อนการดําเนินงานในเรื่องการจัดการข้อมูลขนาดใหญ่ (Big Data) และศูนย์บริการร่วม ณ จุดเดียว (One Stop Service) ให้มีประสิทธิภาพและเกิดผลเป็นรูปธรรมมากยิ่งขึ้น รวมทั้งให้ดําเนินการจัดตั้งศูนย์ข้อมูลภาครัฐ (Government Data Center) โดยประสานหน่วยงานภาครัฐต่าง ๆ นําข้อมูลที่พร้อมให้บริการมาดําเนินการเป็นโครงการนําร่องให้แล้วเสร็จภายในปี 2560
นอกจากนี้ ที่ประชุมได้พิจารณาและมีมติเห็นชอบการขับเคลื่อนบูรณาการฐานข้อมูลกลางภาครัฐ โดยมอบหมายให้คณะกรรมการบูรณาการทั้ง 4 คณะ เพื่อเร่งดําเนินการให้บูรณาการฐานข้อมมูลภาครัฐด้านต่าง ๆ ให้เห็นผลเป็นรูปธรรม และนําเสนอต่อที่ประชุมคณะกรรมการขับเคลื่อนการบูรณาการฐานข้อมูลกลางภาครัฐภายในเดือนธันวาคม 2560 ทั้งนี้มอบหมายให้ทุกกระทรวง ส่วนราชการที่ไม่สังกัดสํานักนายกรัฐมนตรีรวมทั้งหน่วยงานของรัฐอื่น ๆ ตรวจสอบความถูกต้องและครบถ้วนของข้อมูลตามตารางที่สํานักงานรัฐบาลอิเล็กทรอนิกส์ (องค์การมหาชน) นําเสนอ จากนั้นมอบหมายให้ทุกกระทรวงและส่วนราชการที่ไม่สังกัดสํานักนายกรัฐมนตรีรวมทั้งหน่วยงานของรัฐอื่น ๆ สํารวจสภาพความพร้อมฐานข้อมูลของหน่วยงานของตนและส่งผลการสํารวจให้แก่สํานักงานรัฐบาลอิเล็กทรอนิกส์ (องค์การมหาชน) และในกรณีที่หน่วยงานของรัฐต้องการเชื่อมโยงข้อมูลกับหน่วยงานอื่น ๆ เพื่อประโยชน์ในการดําเนินงานและการบริการประชาชน ให้แจ้งความต้องการดังกล่าว มายังสํานักงานรัฐบาลอิเล็กทรอนิกส์ (องค์การมหาชน) เพื่อรวบรวมข้อมมูลนําเสนอตามข้อสั่งการของนายกรัฐมนตรีต่อไป
พร้อมกันนี้ ที่ประชุมได้พิจารณาและมีมติเห็นชอบแนวทางการขับเคลื่อนบูรณาการข้อมูลด้านอื่น ๆ เช่น ด้านการจัดการภัยพิบัติและภัยธรรมชาติ ด้านการอํานวยความสะดวกในการทําธุรกิจ (Ease of Doing Business) และด้านการท่องเที่ยว โดยการดําเนินงานทั้ง 3 ด้าน ให้มีความก้าวหน้าโดยมีการจัดทําระบบสนับสนุนการใช้ข้อมูลสารสนเทศระบบข้อมูลสาธารณภัยแห่งชาติ ระบบสารสนเทศเพื่อการจัดการสิ่งของสํารองจ่าย (e-Stock) มีกฎหมายป้องกันและบรรเทาสาธารณภัย มีคณะกรรมการป้องกันและบรรเทาสาธารณภัยแห่งชาติภายใต้พระราชบัญญัติป้องกันและบรรเทาสาธารณถัย พ.ศ. 2560 มีการจัดทําโครงการศูนย์บริการภาครัฐเพื่อภาคธุรกิจ (Biz Portal) มีคณะทํางานเตรียมความพร้อมการพัฒนาระบบอํานวยความสะดวกในการประกอบธุรกิจแบบครบวงจร มีโครงการ Tourism Intelligence Center (TIC) เพื่อทําหน้าที่ในการบูรณาการข้อมูลการท่องเที่ยวจากหน่วยงานต่าง ๆ และโครงการ Thailand Tourism Directory เพื่อจัดทําระบบบริการข้อมูลดิจิทัลด้านการท่องเที่ยวของประเทศไทยทั้งข้อมูลจากภาครัฐและเอกชน เพื่อมาให้บริการแก่นักท่องเที่ยว ณ จุดเดียวเพื่อความสะดวกมากขึ้น
ตอนท้าย ที่ประชุมได้พิจารณาและมีมติเห็นชอบแนวทางการบริหารจัดการข้อมูล (Data Center) ภาครัฐ รวมทั้งการเชื่อมโยงข้อมูลระหว่างศูนย์ต่าง ๆ โดยมีความก้าวหน้าในการดําเนินงาน ดังนี้ (1) (ร่าง) ยุทธศาสตร์การพัฒนาศูนย์ข้อมูลภาครัฐ (2) (ร่าง) มาตรฐานบริการข้อมูลภาครัฐ ทั้งนี้ ที่ประชุมได้พิจารณา (ร่าง) ทั้ง 2 แล้วจึงมอบหมายให้สํานักงานรัฐบาลอิเล็กทรอนิกส์ (องค์การมหาชน) ร่วมกับทุกหน่วยงานดําเนินการตามแผนการดําเนินงานพัฒนาศูนย์ข้อมูลภาครัฐระยะ 3 เดือนด้วย
**************************************
กลุ่มประชาสัมพันธ์และเผยแพร่ สํานักโฆษก